Khoshnaw Nameq er en spinkel ung mand med dunet skæg. Han taler dansk, engelsk, arabisk og kurdisk, har dansk kørekort og dansk cpr-nummer. Han kom hertil i 2010 som uledsaget flygtningebarn og er gift med Christina. Sammen har de Kevin, som er 8 måneder og bor i Birkerød med sin mor. Når Khoshnaw bor på Udrejsecenter Kærshovedgård, 16 kilometer fra Ikast, er det fordi, han er afvist asylansøger, og forleden måtte han have sin vrede ud på Facebook.

»Jeg er træt af, at vi stakkels afviste betaler prisen for noget, vi ikke har gjort«, skrev han. Anledningen var, at Jyllands-Posten havde besøgt byen Bording 6 kilometer fra Kærshovedgård. Herfra kunne avisen berette, at Fakta har øget kameraovervågningen og installeret en overfaldsalarm efter en episode, hvor en medarbejder blev slået med knytnæve og måtte sygemeldes, og Arriva, der betjener togstrækningen til Bording, har kontaktet politiet, fordi udlændinge fra centret kører uden billet og i nogle tilfælde maser sig ind i toget, selv om personalet forsøger at holde dem ude.

Begivenhederne har fået Dansk Folkeparti til at gentage kravet om, at de afviste skal spærres inde.